Ja klage ich die sumerzit
JA klage ich die sumerzit·
winter git·
sorgen vil·
der wil des nv nit lan·
er nimt vns so lichten schin·
voglin
suͤsser schal·
vber al· des můs zergan·
ich klage noch me·
man sach frowen loslich gan·
vf den plan·
des nu nit geschicht· das tůt vns we·

FRowen wunne liebt sich bas·
danne alles dc
ieman sicht·
des gicht· doch manig man·
ir zartlich gebaren·
tůt mannes můt·
froͤiden vol·
der wol kan wunne entstan·
es tůt ǒch we·
dem den sende not geuat·
wan du lat
kume den man· des si swie es erge·

ER mag sich erwêren nicht·
der ansicht·
ein zart wib·
sin lib danne in not·
ob si schoͤn ist· wol gestalt·
manigualt·
wirt sin ger·
swenne er sicht ir munt rot·
ich weis bi mir
swa ich min frowen ie gisach·
ich dachte ach·
wan solte ich· noch mich kunden zů dir·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse